\_\_\_\_\_\_\_\_\_\_\_\_\_\_

\_\_\_\_\_\_\_

E:

Številka: 090-89/2023/2

Datum: 24. 7. 2023

Zadeva: Objava uradnih oseb za informacije javnega značaja na fizični oglasni deski

 ministrstva – mnenje ministrstva

Zveza: vaš dopis z dne 14. 7. 2023

Spoštovani,

prejeli smo vaš dopis v zvezi z objava uradnih oseb za informacije javnega značaja na fizični oglasni deski vašega ministrstva. Zanima vas, ali mora imeti vaše ministrstvo na fizični oglasni deski ministrstva, ki je nameščena pred glavno pisarno, objavljen podatek o tem, kdo so na ministrstvu imenovane uradne osebe za informacije javnega značaja? V Zakonu o dostopu do informacij javnega značaja (ZDIJZ)[[1]](#footnote-1) in v Uredbi o upravnem poslovanju[[2]](#footnote-2) te obveznosti niste zasledili.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja lahko na podlagi drugega odstavka 32. člena ZDIJZ le seznanja javnost o načinu in pogojih dostopa do informacij javnega značaja oziroma posreduje le neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

ZDIJZ določa, da je vsak organ dolžan redno vzdrževati in na primeren način javno objavljati (uradno glasilo organa, svetovni splet, ipd.) ter dati na vpogled prosilcu po vsebinskih sklopih urejen katalog informacij javnega značaja, s katerimi razpolaga (8. člen ZDIJZ). Nadalje Uredba o posredovanju in ponovni uporabi informacij javnega značaja[[3]](#footnote-3) v 2. členu (vsebina kataloga informacij javnega značaja) določa, da organ javno objavi poleg splošnih podatkov o organu in informacijah javnega značaja, s katerimi razpolaga, tudi  **kontaktne podatke uradne osebe oziroma oseb, pristojnih za posredovanje informacij javnega značaja**, ki vključujejo navedbo imena in priimka, delovnega mesta in naziva, poštnega naslova, elektronskega naslova in neposredne službene telefonske številke; opis načina dostopa do informacij javnega značaja pri organu.[[4]](#footnote-4) Predpis torej želi zagotoviti informiranje javnosti o imenu uradne osebe, ki prosilcu/stranki lahko posreduje informacije javnega značaja oziroma jim zagotavlja ustrezna pojasnila. Ker ti predpisi torej ne urejajo obveznosti objave podatkov o uradnih osebah pooblaščenih **za vodenje upravnega postopka in odločanje v upravni zadevi je treba v tem delu subsidiarno uporabiti določbe** Zakona o splošnem upravnem postopku (ZUP)[[5]](#footnote-5).

ZUP določa, da **morajo državni organi ter samoupravne lokalne skupnosti in osebe, ki imajo javno pooblastilo za odločanje v upravnih zadevah** v skladu z 319. členom ZUP, **na primeren način objaviti,** katere njihove uradne osebe so pooblaščene za odločanje v upravnih zadevah (28. člen), katere pa samo za dejanja v postopku pred izdajo odločbe (30. člen). Nadalje Uredba o upravnem poslovanju[[6]](#footnote-6) v 9. členu (objava seznama uradnih oseb) določa, da organ **na oglasni deski organa in na svoji spletni strani** objavi seznam uradnih oseb, ki so v skladu z zakonom **pooblaščene za vodenje upravnega postopka in odločanje v upravni zadevi**. Seznam vsebuje osebno ime in naziv uradne osebe, ki je v skladu z zakonom pooblaščena za odločanje o upravnih zadevah in za dejanja v postopku pred odločbo, ter pooblastila, ki jih ima ta uradna oseba. Organ na vidnem in javno dostopnem mestu zagotovi oglasno desko, ki je lahko v fizični ali elektronski obliki (108. člen). Na tak način lahko stranka v vsakem trenutku preveri, ali je odločbo, ki ji je bila izdana v upravnem postopku izdala oseba, ki ima ustrezno pooblastilo oziroma ali je imela ustrezno pooblastilo uradna oseba, ki je postopek vodila.

Glede na to, da se v zadevah za dostop do informacij javnega značaja vodijo upravni postopki organ mora na svoji oglasni deski objaviti seznam uradnih oseb, ki so v skladu z zakonom pooblaščene za vodenje upravnega postopka in odločanje v upravni zadevi za dostop do informacij javnega značaja.

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [9/18](http://www.uradni-list.si/1/objava.jsp?sop=2018-01-0353), [14/20](http://www.uradni-list.si/1/objava.jsp?sop=2020-01-0461), [167/20](http://www.uradni-list.si/1/objava.jsp?sop=2020-01-2919), [172/21](http://www.uradni-list.si/1/objava.jsp?sop=2021-01-3363), [68/22](http://www.uradni-list.si/1/objava.jsp?sop=2022-01-1605), [89/22](http://www.uradni-list.si/1/objava.jsp?sop=2022-01-2236), [135/22](http://www.uradni-list.si/1/objava.jsp?sop=2022-01-3243) in [77/23](http://www.uradni-list.si/1/objava.jsp?sop=2023-01-2419). [↑](#footnote-ref-2)
3. Uradni list RS, št. [24/16](http://www.uradni-list.si/1/objava.jsp?sop=2016-01-0994) in [146/22](http://www.uradni-list.si/1/objava.jsp?sop=2022-01-3683). [↑](#footnote-ref-3)
4. Uradni list RS, št. [24/16](http://www.uradni-list.si/1/objava.jsp?sop=2016-01-0994), 2. člen. [↑](#footnote-ref-4)
5. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251),

 [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-5)
6. Uradni list RS, št. [9/18](http://www.uradni-list.si/1/objava.jsp?sop=2018-01-0353), [14/20](http://www.uradni-list.si/1/objava.jsp?sop=2020-01-0461), [167/20](http://www.uradni-list.si/1/objava.jsp?sop=2020-01-2919), [172/21](http://www.uradni-list.si/1/objava.jsp?sop=2021-01-3363), [68/22](http://www.uradni-list.si/1/objava.jsp?sop=2022-01-1605), [89/22](http://www.uradni-list.si/1/objava.jsp?sop=2022-01-2236), [135/22](http://www.uradni-list.si/1/objava.jsp?sop=2022-01-3243) in [77/23](http://www.uradni-list.si/1/objava.jsp?sop=2023-01-2419). [↑](#footnote-ref-6)